**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

 ***2023. szeptember 25-i soros, nyílt képviselő-testületi üléséről***

*A jegyzőkönyv 136-146-ig számozott oldalt tartalmaz.*

**J E G Y Z Ő K Ö N Y V**

Készült: 2023. szeptember 25-én Kerecsend Község Önkormányzata Képviselő-testületének soros, nyílt képviselő-testületi ülésén (Kerecsend, Fő u. 55., 17:00 óra)

***Jelen vannak:***

dr. Szász Kata jegyző

Forgácsné Román Rita alpolgármester

Fónad István képviselő

Nagy Ferenc képviselő

Burai József képviselő

Prokaj Milán képviselő

Schönberger Csaba Jakob NNÖ-elnök

Tóthné Bonivárt Zsuzsanna házi gondozó

Bander Péterné házi gondozó

Tarjányi Eszter gyerekház vezető

Nagy Bence jegyzőkönyvvezető

Rézműves József helyi lakos

Rézműves-Kállai Edina helyi lakos

1 fő helyi lakos

**Az ülésen elfogadott rendeletek:**

|  |  |
| --- | --- |
| 12/2023. (IX.25.) önkormányzati rendelete  | Kerecsend Község Önkormányzata Képviselő-testületének 12/2023. (IX.25.) önkormányzati rendelete az Önkormányzat 2023. évi költségvetéséről szóló 2/2023. (II.13.) önkormányzati rendelet módosításáról |

**Az ülésen elfogadott döntések:**

|  |  |
| --- | --- |
| 67/2023. (IX.25.) határozat | Házigondozás 2023 határozat |
| 68/2023. (IX.25.) határozat | Gyerekház 2023 határozat |
| 69/2023. (IX.25.) határozat | Vízkár terv felülvizsgálat határozat |
| 70/2023 (IX.25.) határozat | 2023. közmeghallgatás határozat |
| 71/2023 (IX.25.) határozat | Folyószámlahitel MBH határozat |

*NAPIREND*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Az Önkormányzat 2023. évi költségvetéséről szóló 2/2023. (II.13.) önkormányzati rendelet módosítása

előadó: dr. Szász Kata jegyző

1. Beszámoló a házi gondozószolgálat munkájáról

előadók: Tóthné Bonivárt Zsuzsanna és Bander Péterné házi szociális gondozók

1. Beszámoló a Biztos Kezdet Gyerekház munkájáról

előadó: Tarjányi Eszter gyerekház-vezető

1. Kerecsend Település Vízkárelhárítási Tervének felülvizsgálata

előadó: dr. Szász Kata jegyző

1. 2023. évi közmeghallgatás időpontjának kitűzése

előadó: Sári László polgármester

1. Kerecsend Község Önkormányzatának folyószámlahitel-keret kérelme

előadó: Sári László polgármester

1. Egyebek

**Forgácsné Román Rita alpolgármester**

Tisztelettel köszöntök mindenkit a mai soros testületi ülésünkön. Polgármester úr beteg lett, így a mai ülés vezetésével engem bíztak meg. Köszönöm a megjelent képviselőket, meghívottakat és az érdeklődőket. Megállapítom, hogy határozatképesek vagyunk. A kiküldött anyagot megkapta-e mindenki? A mai napon továbbá e-mailben kiküldésre került a 2. és 4. napirendi ponthoz kiegészítés, ami kiosztásra került az ülés előtt. A napirendekkel kapcsolatban azt javaslom, hogy a 1. napirendi pont kivételével, a kiküldött meghívóban szereplő sorrend szerint haladjunk. Ellenvetése, észrevétele van-e valakinek? (nem volt)

Aki egyet ért kérem szavazzon.

A képviselő-testület elfogadta az ülés napirendjét.

**1. napirendi pont**

**Forgácsné Román Rita alpolgármester**

Így az első napirendi pontunk a 2023. évi költségvetési rendelet módosítása. Felkérem dr. Szász Kata jegyző kisasszonyt a kiegészítésre.

**dr. Szász Kata jegyző**

Én is köszöntök mindenkit. Múlt héten kiküldésre került a rendelet szövege és a mellékletek, a mai napon pedig a szöveges kiegészítés, amely elég részletesen bemutatja a változásokat. Minden önkormányzat februári költségvetése egy terv, ehhez képest az év változásokat hoz és kötelező feladat erre reagálni és módosításokat hozni. A legnagyobb módosítás, az hogy immár a Ficánka Mini Bölcsőde kiadási és bevételi főösszegei is szerepelnek a költségvetésben. Bekerültek továbbá a rendkívüli települési támogatás, a szociális tüzelőanyag és a Biztos Kezdet Gyerekház nyertes pályázatok összege is. Az elhangzottakkal kapcsolatban kérdés van-e?

**Prokaj Milán képviselő**

Tisztelettel köszöntök mindenkit. Azt szeretném kérdezni, hogy belekerült-e a költségvetésbe az, amit már 2 alkalommal is javasoltam és polgármester úr is ígéretet tett nekünk és a lakosságnak, hogy fekvőrendőrök lesznek kihelyezve önkormányzati utakon.

**dr. Szász Kata jegyző**

Igen, polgármester úr kért is ajánlatot, azonban ezeknek az ára nagymértékben megugrott. Egyelőre most bent van az ajánlat, több információval nem rendelkezem.

**Prokaj Milán képviselő**

Akkor vannak ajánlatok?

**dr. Szász Kata jegyző**

Egy ajánlat van, attól, akik a tavalyi évben az útfelújítást csinálták.

**Prokaj Milán képviselő**

Akkor azt kérném, hogy ez az egy ajánlat is a következő ülésen, kerüljön a testület elé, mert ha van fontos kérdés a faluban, akkor az ez. Látjuk milyen közlekedési morál van az önkormányzati utakon, ezzel valamit kezdeni kell. Ne akarjuk azt, hogy még ennyi fiatal se akarjon ezen a településen lakni, nem lehet a gyerekeket kiengedni. Lehet ezt húzni 2-3 évig és mondani, hogy nincs pénz, de ez kardinális kérdés. Ezt kérném, legyen előterjesztve. Köszönöm.

**Forgácsné Román Rita alpolgármester**

A mai napon a Pénzügyi Bizottsági ülés is megtörtént és kérdezem Fónad Istvánt, hogy ezzel kapcsolatban van-s szóbeli kiegészítése?

**Fónad István képviselő**

Köszöntök mindenkit. A bizottsági ülésen arról volt szó, amit jegyző kisasszony is elmondott, hogy a pályázatok miatt többletforrás került be. A kérdésem arra irányult, hogy a költségvetésben ez milyen változást mutat és okoz-e ez hiányt, de mivel a kiadás és a bevétel kiegyenlíti egymást, így nem fog a költségvetésben gondok okozni. Ennyit szerettem volna hozzáfűzni.

**dr. Szász Kata jegyző**

Szeretném még kiegészíteni, amit a Pénzügyi Bizottság is kérdezett, a módosításban szerepel a szociális tűzifa 8,5 milliós összege, ez 294 m3 keménylombú tűzifát tartalmaz, ez kevesebb, mint a tavaly kapott közel 10 millió forintos összeg, amely alapján 372 m3 fára volt jogosult a település.

**Forgácsné Román Rita alpolgármester**

Köszönöm szépen. Ha más kérdés, észrevétel nincs, kérem szavazzunk! Névszerinti szavazást kérek.

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (öt igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**12/2023. (IX.25.) önkormányzati rendelete**

**az Önkormányzat 2023. évi költségvetéséről szóló**

**2/2023. (II.13.) önkormányzati rendelet módosításáról**

**2. napirendi pont**

**Forgácsné Román Rita alpolgármester**

Köszöntöm a megjelent házi gondozókat. Kérdezem van-e kiegészítés a részükről? (nem volt) Kérdés van-e a képviselők részéről? (nem volt)

Amennyiben nincs kérdés, én nagyon szeretném megköszönni a tavaly és idén végzett kiemelkedő munkátokat és jó egészséget kívánok nektek a továbbiakban is.

Aki elfogadja a házi gondozók beszámolóját, kérem tegye fel a kezét.

*A képviselő testület egyhangú szavazással (öt igen szavazattal) az alábbi határozatot fogadta el:*

 **67/2023. (VIII.28.) határozat**

Kerecsend Község Önkormányzatának Képviselő-testülete megtárgyalta és elfogadta a Házi Gondozószolgálat elmúlt évi munkájáról szóló beszámolót.

Határidő: 2023. szeptember 30.

Felelős: Sári László

**3. napirend**

**Forgácsné Román Rita alpolgármester**

Köszöntöm Tarjányi Eszter gyerekház vezetőt. Szeretnél-e kiegészítést tenni?

**Tarjányi Eszter Biztos Kezdet Gyerekház**

Nem szeretnék.

**Forgácsné Román Rita alpolgármester**

Képviselők részéről kérdés, észrevétel? (nem volt)

Szeretném megköszönni a korábbi vezetőnek, Szeghalmi Orsolyának is a munkáját, illetve neked is Eszter a beszámolót és sok sikert a további munkádhoz. Sikerült-e megismerni a települést? Hogy érzed magad itt?

**Tarjányi Eszter Biztos Kezdet Gyerekház**

Május 15 óta vagyok itt és nagyon jól érzem magam, örülök, hogy mindenki pozitívan fogadott az önkormányzatnál is, a gyerekházban is a szülők, kismamák, gyerekek és a kisfiam is jól érzi magát itt a bölcsődében. Teljes egészében pozitívan értékelek itt mindent.

**Forgácsné Román Rita alpolgármester**

Nagyon örülök, köszönöm szépen. Aki elfogadja a beszámolót, kérem szavazzon!

*A képviselő testület egyhangú szavazással (öt igen szavazattal) az alábbi határozatot fogadta el:*

 **68/2023. (VIII.28.) határozat**

Kerecsend Község Önkormányzatának Képviselő-testülete megtárgyalta a Biztos Kezdet Gyerekház munkájáról szóló beszámolót és elfogadta azt.

Határidő: 2023. szeptember 30.

Felelős: Sári László

**4. napirendi pont**

**Forgácsné Román Rita alpolgármester**

Átadnám a szót jegyző kisasszonynak.

**dr. Szász Kata jegyző**

A vízkár elhárítási terv csak elekronikusan került kiküldsére a terjedelme miatt. Polgármester úr is ismertette az előző ülésen, hogy ennek a tervnek a felülvizsgálatára van szükség. Igazából ez egy éves szintű vizsgálat, minden évben felül kellett volna vizsgálni. Ez 2015 óta nem történt meg, így a jelen dokumentum most jelentős átalakuláson esett át. A védelmi bizottságok, járművek, mellékletek kerültek frissítésre, a kis-és középvállalkozók listája, valamint a gazdák névsora is. Amennyiben elfogadja a testület, úgy az ÉMVIZIG felé beküldésre kerül és ott is felülvizsgálják.

**Forgácsné Román Rita alpolgármester**

Köszönöm szépen. Kérdés vagy észrevétel van-e? Amennyiben nincs, kérem szavazzunk!

*A képviselő testület egyhangú szavazással (öt igen szavazattal) az alábbi határozatot fogadta el:*

 **69/2023. (IX.25.) határozat**

Kerecsend Község Önkormányzatának Képviselő-testülete megtárgyalta Kerecsend Település Vízkárelhárítási Tervének éves felülvizsgálatát és elfogadta azt.

Határidő: 2023. október 30.

Felelős: Sári László

**5. napirendi pont**

**Forgácsné Román Rita alpolgármester**

A 2023. évi közmeghallgatás kitűzéséről szól az alábbi napirendünk. Van-e javaslat? Volt olyan kérés felénk, hogy ne a képviselő-testületi ülés után legyen. Én néhány dátumot összeírtam. Ez esetben, most előre vettem magam, nekem a civil szervezeti referensi vizsgák miatt, most az október nagyon zsúfolt, október 30. következő ülés, november 27 az azt követő. Esetleg lehet-e keddi nap? November 7, 14, 21?

**Fónad István képviselő**

November 21.

**dr. Szász Kata jegyző**

Kezdési időpont mikor legyen?

**Prokaj Milán képviselő**

18 óra.

**Forgácsné Román Rita alpolgármester**

Rendben, akkor november 21. 18 óra. Aki ezzel egyet ért, kérem szavazzon!

*A képviselő testület egyhangú szavazással (öt igen szavazattal) az alábbi határozatot fogadta el:*

 **70/2023. (IX.25.) határozat**

Kerecsend Község Önkormányzatának Képviselő-testülete a 2023. évi közmeghallgatás dátumát november 21. keddi napra tűzte ki 18:00 órai kezdettel.

Határidő: 2023. október 10.

Felelős: Sári László

**6. napirendi pont**

**Forgácsné Román Rita alpolgármester**

Kerecsend Község Önkormányzat folyószámla hitelkeret kérelme. Átadnám a szót jegyző kisasszonynak.

**dr. Szász Kata jegyző**

Kiküldésre került egy határozati javaslat. Erre azért van szükség, mert az önkormányzat november 1-től elfogadta, hogy az OTP bankot váltja az MBH bank, így a működési feltételek biztosítása érdekében ez szükséges. Ez gyakorlatilag ugyanaz a határozati javaslat, mint amit az idei évben elfogadott a testület, egyedül a bank változott. Ezzel kapcsolatban van-e kérdés?

**Forgácsné Román Rita alpolgármester**

Amennyiben nincs, aki ezzel egyet ért, kérem szavazzon!

*A képviselő testület egyhangú szavazással (öt igen szavazattal) az alábbi határozatot fogadta el:*

 **71/2023. (IX.25.) határozat**

Kerecsend Község Önkormányzatának Képviselő-testülete az Önkormányzat 2023. évi gazdálkodásának biztonsága érdekében a pénzügyi lehetőségek függvényében maximális 20.000 e Ft folyószámlahitel-keret megnyitását kezdeményezi az Önkormányzat leendő számlavezető pénzintézeténél, az MBH Bank Nyrt.-nél.

A hitel tervezett futamideje: 2023. december 29.-ig.

A Képviselő-testület a hitel biztosítékaként az MBH Bank Nyrt. részére felajánlja az Önkormányzat központi költségvetéséből származó bevételeit, valamint adójellegű önkormányzati bevételeit.

A Képviselő-testület kötelezettséget vállal a hitel és járulékainak visszafizetésére, a költségvetésbe való betervezésére, továbbá a hitel fedezeteként felajánlja az Önkormányzat tulajdonában lévő, Kerecsend, Bereksori u. 3. sz. alatti, 239/1 hrsz-ú „TSz-tanácskozó” ingatlant.

Határidő: 2023. október 30.

Felelős: Sári László

*Tóthné Bonivárt Zsuzsanna, Bander Péterné és Tarjányi Eszter elhagyják a testületi ülést.*

**7. napirendi pont**

**Forgácsné Román Rita alpolgármester**

Egyebek napirendi pontunk következik.

**Fónad István képviselő**

A bankváltással, változnak a számlaszámok is. Ez mikor lesz esedékes?

**dr. Szász Kata jegyző**

November 1. az átállás időpontja, viszont az év végéig kérünk az OTP-től után követést, hogy a befizetett adók, késedelmi pótlék, vagy más adónemben nehogy probléma legyen, hogy a régi számlára utalnak. Meg is van erre az után követésre a kérelem.

Továbbá tájékoztatással szeretnék szolgálni a Képviselő-testület tagjai felé: Bizonyára minden képviselő látta a faluközpontban lévő kocsma épületén a NAV által elhelyezett cédulákat. Ezzel kapcsolatban összefoglalnám a történteket. Tavaly május 24.-én rendkívüli testületi ülésen a 38/2022. számú határozatban megszavazta a Képviselő-testület, hogy a Maro-Agro Kft részére helyiségbérleti szerződéssel kiadja a volt kocsma épületét, ahol tésztagyár kialakítása lett volna a cél. Aláírásra került a szerződés és el is kezdődtek a munkálatok és a belső tér valamely szinten felújításra is került. A kaució és a bérleti díj kifizetésre került, azonban 2022. 12.14. napjától a mai napig nem érkezett be további bérleti díj. Ezzel kapcsolatban 04.26-án és 07.13-án fizetési felszólítások kerültek kiküldésre a cég részére. Mindkét esetben ígérgetések történtek. Mai napig terjedő tartozásuk 2 400 000 Ft. Ezt követően 2023. 09.14. –én értesítve lettem a NAV által, hogy jönnek helyszíni szemlére, mert költségvetési csalás ügyében nyomoznak a cég ellen. Ezen a helyszíni szemlén 09.14-én megjelent egy alezredes és két NAV-os pénzügyőr. Felnyitásra került az épület, mert a Maro Agro nem járult hozzá a kulcsok átadásához. Így ezt követően Nagy Ferenc és Bader Lajos önkormányzati dolgozók felnyitották az épületet. Kutatási jegyzőkönyv és helyszíni szemle jegyzőkönyv is készült, valamint 2 határozat, ezt követően zár alá vették a helyiséget és lefoglalásra került a tészta gép. Az önkormányzat ez esetben olyan szinten érintett, hogy az ingatlan tulajdonosa.

**Prokaj Milán képviselő**

Nem tudom volt-e ilyen tájékoztatás polgármester úr részéről az elmúlt időszakban. Illetve igaz lehet-e az az információm, hogy az eljárás alá vont cég tulajdonosi köre azonos lehet-e azzal, aki korábban a konyhát üzemeltette?

**dr. Szász Kata jegyző**

Tudtommal nem. A tulajdonosi kör az a két személy, akik tavaly a testületi ülésen megjelentek.

**Prokaj Milán képviselő**

Akkor háttérben sincs összefüggés?

**dr. Szász Kata jegyző**

Én nem tudok róla, a vezetők személyében nincs.

**Prokaj Milán képviselő**

Rendben, értem, világos.

**dr. Szász Kata jegyző**

Én több információval nem rendelkezem. Ez a tésztaüzem, ami kialakításra került volna, ez pályázati támogatással történt volna meg, és annak teljesítése feltehetően nem úgy valósult meg ahogy az elvárt volt, a NAV által ezt nyomozzák. Feltehetően nem arra került elköltésre a megnyert összeg, amelyre a támogatás szólt. Az önkormányzat annyiban károsult ebben, hogy vagy tűz esetén, vagy a NAV engedélyével lehet oda belépni.

**Fónad István képviselő**

Határozat született erről?

**dr. Szász Kata jegyző**

NAV által született határozat a zár alá vételről és a lefoglalásról. Az ügy még nyomozati szakaszban van. Amennyiben a képviselők kíváncsiak rá, a jegyzőkönyv és a határozat nálam az irodában ügyfélfogadási időben megtekinthető.

**Nagy Ferenc képviselő**

Nem tudjuk meddig fog ez húzódni?

**dr. Szász Kata jegyző**

Nem tudjuk. Minél gyorsabban szeretnék lezárni.

**Forgácsné Román Rita alpolgármester**

Egyéb kérdés?

**Prokaj Milán képviselő**

Az új mezőőr szolgálatban van?

**dr. Szász Kata jegyző**

Igen.

**Prokaj Milán képviselő**

A gazdák 90% szerint a határban őt látni nem lehet, én szerencsés vagyok, mert nyáron egyszer hajnalban találkoztam vele a szőlőben, de összességében nem lehet látni a határban. Ennek következményeként megint lett elhelyezve illegális hulladék. Jó lenne, ha az ő szerepe a jövőben tisztázásra kerülne, mert gondolom nem azért fizetünk az önkormányzatnál, hogy ne legyen megfelelően elvégezve valakinek a munkája. Szeretném, ha polgármester úr a következő testületi-ülésre ezt is napirendre tűzné. Köszönöm.

**Fónad István képviselő**

A Fő utcai ominózus épületről lehet tudni valamit, történt valami előrelépés?

**dr. Szász Kata jegyző**

Beterjesztettem a Kormányhivatal felé, hoztak is határozatot a melléképület bontásáról és 180 napot adtak a bontásra. A Kormányhivatal az eljáró hatóság. Az után követés is az ő dolguk.

A településen több jókarbantartási ügyben jeleztem a KH felé.

**Fónad István képviselő**

A településen átmenő utak mellett, van, ahol nyakig érő fű maradt és jó lenne ha azt az önkormányzat a saját embereivel lekaszáltatná, mert már nagyon nem kell füvet nyírni, és ne maradjon úgy.

**dr. Szász Kata jegyző**

Erre én itt most nem tudok válaszolni, polgármester úr tudna választ adni, jelezni fogok neki.

**Forgácsné Román Rita alpolgármester**

Egyebekben kérdés? A lakosság részéről és a tanácskozási joggal nem rendelkezők részéről 2 percben.

**Román István**

Múltkor is említettem, hogy hiányosak a jegyzőkönyvek a honlapon. Jegyző kisasszony említette, hogy az április 28-ai rendkívüli ülés volt, és április 24-én volt soros ülés. Ez a jegyzőkönyv hiányzik. Kaptam ígéretet arra, hogy a 150 m2-es sportparkkal kapcsolatban hogyan alakultak a költségek és egyéb dolgok. Igaz még 3 nap a válaszadási lehetőségre. Milyen szervezetek vannak itt az emeleten? Ugyanis én úgy tudom, hogy a patak mellé települt civil szervezet kb. 2 éve úgy kapott ide irodát, hogy ott még valami nem volt berendezve, ahol működjenek. Ugyanis a jegyző úrnak az autóját többször láttam itt és úgy tudom, hogy a jegyző úrnak a súlyos betegsége nem engedi a munkát. Köszönöm szépen.

**dr. Szász Kata jegyző**

A Világítani Fogok Egyesület részére van biztosítva egy irodahelyiség, polgármester úr engedélyével. A sportparkkal kapcsolatban szóban tudok válaszolni, vagy ragaszkodik az írásbeli válaszhoz?

**Román István**

Inkább legyen az írásbeli válasz.

**Prokaj Milán képviselő**

Jól értem, hogy a Világítani Fogok egyesület részére van még itt egy iroda biztosítva, annak ellenére, hogy ott a központi helyük a patak mellett? Ennek mi az oka?

**dr. Szász Kata jegyző**

Igen. Erre én nem tudok válaszolni, nem jegyzői hatáskörben történt az engedélyezés.

**Prokaj Milán képviselő**

Polgármester úr adjon már választ erre a következő ülésen, mert ez izgalmas dolog számomra. Köszönöm.

**Forgácsné Román Rita alpolgármester**

Egyéb?

**Rézműves József**

A kocsma épületét szeretnénk megvásárolni.

**Rézműves-Kállai Edina**

Most ahogy hallottuk, hogy a NAV által le lett foglalva, ezáltal nem úgy fog működni, ahogy mi ezt elgondoltuk, de szeretnénk megvásárolni. Korábban is már licitáltunk rá, az nem sikerült. Mikor ki lett adva bérbe, akkor is tettünk ajánlatot, akkor még csak bérlésre.

**Forgácsné Román Rita alpolgármester**

Tehát akkor, ha jól értem akkor megvásárolni szeretnétek és nem bérbe?

**dr. Szász Kata jegyző**

Ezzel kapcsolatban annyit szeretnék kérni, hogy egy kérelmet nyújtsanak be az idei évre dátumozva és amennyiben feloldásra került ez a zár, értesülnek róla és ezen a kérelmen legyen rajta az elérhetőség. Nem tudok tájékoztatással szolgálni afelől, hogy ez a zár alá vonás meddig tart.

**Rézműves-Kállai Edina**

Amennyiben feloldásra került, van lehetőségünk?

**dr. Szász Kata jegyző**

Képviselő-testületi fogadja vagy utasítja el ezt a kérelmet.

**Forgácsné Román Rita alpolgármester**

Amennyiben nincs több kérdés, a mai soros testületi ülésünket bezárom, köszönöm.

kmf.

 Forgácsné Román Rita dr. Szász Kata

 alpolgármester jegyző